पाएं अपने शहर की ताज़ा ख़बरें और फ्री ई-पेपरडाउनलोड करें
मंडी थाना क्षेत्र के गांव रफीकगंज में मंगलवार-बुधवार की दरमियानी रात लूट की वारदात हुई। बदमाशों ने परिजनों के साथ मारपीट कर उन्हें किचन में बंद कर दिया और वहां से 92 हजार रुपए, जेवर और एक 12 बोर बंदूक 18 जिंदा कारतूस लेकर भाग गए। यही नहीं परिजनों को धमकाते हुए डकैतों ने उनके बेटे को घर के पीछे ले जाकर एक हवाई फायर भी किया और कहा कि तुम्हारे बेटे को तो हमने गोली मार दी, अब तुम बता दो कि रुपए कहां रखे हैं, नहीं तो तुम्हें भी गोली मार देंगे। करीब एक घंटे तक मारपीट के बाद बदमाश तीनों लोगों को किचन में बंद करके भाग गए। किसी तरह परिजनों ने डायल 100 पर सूचना दी, इसके बाद रात में ही पुलिस मौके पर पहुंच गई और बदमाशों की तलाश शुरू की।
लोगों से पूछताछ की जा रही है
सूचना के बाद घटनास्थल का बारीकी से निरीक्षण किया गया। वरिष्ठ अधिकारी भी मौके पर पहुंचे। आसपास के सभी लोगों से पूछताछ की जा रही है। पीड़ितों से चर्चा कर बदमाशों के संबंध में सुराग जुटाने का प्रयास किया जा रहा है।
-मनोज मिश्रा, टीआई मंडी थाना
रात 2.50 बजे पहुंची पुलिस
घटना के बाद भगवतसिंह ने डायल 100 पर घटना की सूचना दी। सूचना मिलते ही टीआई मनोज मिश्रा रात 2.50 बजे ही मौके पर पहुंच गए। यही नहीं एसपी एसएस चौहान भी सुबह 5 बजे मौके पर पहुंच गए। हालांकि पीड़ित परिवार इस बारे में कोई सुराग नहीं दे सका कि बदमाश किधर से आए थे या वापस किस तरफ गए। मामले की बारीकी से जांच के लिए बुधवार को एफएसएल की टीम, डॉग स्क्वाड और फिंगर-प्रिंट स्पेशलिस्ट भी मौके पर पहुंचे।
पिता-बेटे के हाथ पैर बांधकर मारपीट, रुपए नहीं मिले तो बेटे को अड़ाई बंदूक
रात में जब लुटेरे घर में घुसे तो पिता-पुत्र के हाथ-पैर पलंग पर बांधकर उनके साथ मारपीट की। बाद में जब भगवतसिंह की पत्नी भी बाहर आ गईं तो डकैतों ने उनके साथ भी मारपीट की। इसी दौरान कुछ बदमाश भगवत सिंह के बेटे धर्मेंद्र को घर के पीछे ले गए और भगवतसिंह की ही 12बोर बंदूक से हवाई फायर किया। बाद में उन्होंने भगवतसिंह और उनकी पत्नी को आकर धमकाया कि हमने तेरे बेटे को गोली मार दी, यदि तुमने रुपए नहीं बताए तो तुम्हें भी गोली मार देंगे।
चार साल पहले बेची थी जमीन, उन्हीं रुपयों की तलाश में आए थे लुटेरे
बताया जाता है कि भगवतसिंह की पहली पत्नी से एक बेटा है जितेंद्र। पहली पत्नी की मौत के बाद भगवतसिंह ने दूसरी शादी की थी जिनके बेटे का नाम धर्मेंद्र है। करीब चार साल पहले उन्होंने बंटवारा करते हुए अपने पहले बेटे जितेंद्र को उसके हिस्से की 4 एकड़ जमीन दे दी थी। बंटवारे के कुछ दिन बाद ही जितेंद्र ने अपने हिस्से की जमीन अलग-अलग लोगों को बेच दी थी।
रात 1 बजे अचानक घुस आए बदमाश, मारपीट शुरू कर दी
रफीकगंज निवासी भगवत सिंह पुत्र दिलीप सिंह परमार पिछले कई सालों से गांव से करीब 3 किमी दूर क्रेशर वाली पहाड़ियों की तराई में अपने खेत पर ही मकान बनाकर रहते थे। मंगलवार की रात भगवत सिंह परमार अपने बेटे धर्मेंद्र के साथ बाहर बरामदे में सो रहे थे और उनकी पत्नी द्रोपती बाई घर में अंदर सो रही थीं। भगवतसिंह ने पुलिस को बताया कि रात करीब 1 बजे 6-7 बदमाश उनके घर आ धमके और उनके और बेटे के साथ मारपीट की।
बदमाश पूछ रहे थे कि उन्होंने जो पुरानी जमीन बेची थी, उसके रुपए कहां रखे हैं। बाहर मारपीट की आवाज सुनकर जब उनकी पत्नी बाहर आई तो बदमाशों ने उनके साथ भी मारपीट की और पुरानी जमीन बेचने के रुपए के बारे में पूछताछ की। काफी देर तक मारपीट के बाद बदमाश घर में रखे 92 हजार रुपए, भगवतसिंह की पत्नी का मंगलसूत्र और सोने की बाली लूटकर चले गए। इस दौरान बदमाश उनकी 12 बोर बंदूक और 18 जिंदा कारतूस भी ले गए। पीड़ित के पास कुल 20 कारतूस थे। लुटेरों ने एक हवाई फायर किया था और एक जिंदा कारतूस घर के पीछे पुलिस ने बरामद किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn